सर्द रात में जन्मे प्रभु यीशु, मैरी क्रिसमस...
सहिष्णुता-असहिष्णुता शब्द खतरनाक, सिर्फ इतना जानते हैं देश में शांतिपूर्ण वातावरण है
सहिष्णुता-असहिष्णुता जैसे शब्द नहीं चुनूंगा। यह शब्द बहुत खतरनाक है। हम सिर्फ इतना जानते हैं कि देश में शांतिपूर्ण वातावरण है। हमें तो सभी से सहयोग मिल रहा है।
ईसाई समाज के खंडवा धर्मप्रांत के बिशप डॉ.एएएस दुरईराज ने यह बात कही। क्रिसमस की पूर्व संध्या पर भास्कर से खास चर्चा में उन्होंने असहिष्णुता का नाम लिए बगैर इसे नकार दिया। बोले- भारत में हमारे पूर्वज रहे। हमें अपने देश भारत से बहुत प्यार है। चुनौतियों में ऊपर उठकर आगे आए हैं। राम जन्मभूमि के मुद्दे पर डॉ.दुरईराज ने सलाह दी कि दोनों ही धर्मों के धर्माचार्यों को आपसी बातचीत से मामले का हल निकालना चाहिए। बिशप ने कहा हम सेवा पर ध्यान देते हैं। अलग-अलग संस्था है। खंडवा धर्मप्रांत में फादर एवं सिस्टर जहां भी है वे शिक्षा और सेवा के लिए काम कर रहे हैं। खंडवा धर्मप्रांत में ईसाई समाज के 30 हजार लोग है। खंडवा जिले में इनकी संख्या चार हजार है।
आज यह शुक्रवार सुबह 10.30 सिविल लाइंस स्थित बिशप हाउस में स्नेह मिलन समारोह होगा। सेंट्रल मैथोडिस्ट चर्च में सुबह 9 बजे कैंडिल आराधना के साथ प्रभु के जन्म का संदेश सुनाया जाएगा। मसीही समाज के लोग एक-दूसरे के घर क्रिसमस की बधाई देने जाएंगे।
खंडवा | गुरुवार की सर्द रात। तापमान 9 डिग्री के आसपास। ठंडी हवा चल रही। जैसे ही रात के 12 बजे परमेश्वर यीशु का जन्म हुआ। मौजूद लोगों की जुबां से मैरी क्रिसमस गूंज उठा। यह नजारा था गणेशतलाई स्थित कैथोलिक ईसाई समाज के चर्च का। यहां गुरुवार रात प्रभु यीशु का जन्मोत्सव मनाया। खंडवा प्रांत के बिशप डॉ.एएएस दुरईराज ने प्रभु के जन्म पर लोगों को दया और प्रेम से रहने की सीख दी। उन्होंने साल 2016 दया वर्ष के रूप में मनाने की बात कही।
hin_Deva hin_Deva hin_Deva hin_Deva hin_Deva hin_Deva